
23 iunie 2026  

Comunicat de presă
ANFP și Asociația Pro Democrația marchează Ziua Funcționarului Public prin evenimentul „Oameni pentru Oameni! Recunoaștere, Integritate și Angajament!”


Agenția Națională a Funcționarilor Publici (ANFP) și Asociația Pro Democrația (APD), cu sprijinul Fundației Hanns Seidel, organizează în data de 23 iunie 2026 evenimentul „Oameni pentru Oameni! Ziua Funcționarului Public – Recunoaștere, Integritate și Angajament!”, găzduit la Biblioteca Națională a României, Sala Doina Cornea.

Evenimentul este dedicat celebrării Zilei Funcționarului Public și își propune să aducă în prim‑plan rolul important pe care funcționarii publici îl au în buna funcționare a statului și în consolidarea încrederii cetățenilor în instituțiile publice.

Reprezentanți ai instituțiilor publice, ai mediului academic, ai societății civile și ai comunităților locale, dar și parteneri de la nivel internațional vor participa la un dialog deschis despre viitorul eticii, integrității și profesionalismului în administrația publică.

Un moment central al evenimentului îl reprezintă lansarea Centrului Național de Etică, o inițiativă comună ANFP și APD, menită să ofere sprijin consilierilor de etică, să promoveze standarde profesionale ridicate și să contribuie la dezvoltarea unei culturi organizaționale bazate pe integritate și responsabilitate.

Programul zilei mai include și:

· două paneluri tematice privind rolul eticii în administrația modernă și colaborarea interinstituțională în sprijinul consilierilor de etică;
· prezentarea inițiativelor care contribuie la modernizarea și profesionalizarea serviciilor publice.
„Ziua Funcționarului Public este un moment de recunoaștere și respect pentru toți cei care, prin profesionalism și dedicare, contribuie la funcționarea statului și la binele comun. Ne bucurăm să celebrăm împreună oamenii care, zi de zi, aleg responsabilitatea în locul comodității, rigoarea în locul improvizației și interesul public în locul interesului personal. Le mulțumesc pentru profesionalism, pentru răbdare, pentru reziliență și pentru faptul că, indiferent de provocări, rămân dedicați misiunii lor. La mulți ani!”, este mesajul președintelui ANFP, Felix Cozma.


Serviciul Comunicare și Relații Internaționale
comunicare@anfp.gov.ro 

